b'\n_START_ARTICLE_\nDantoto\n_START_PARAGRAPH_\n1. juli 2000 overtog Danske Spil Dantoto A/S som datterselskab i koncernen. Dantoto st\xc3\xa5r for spil p\xc3\xa5 heste og hunde, men datterselskabet fik blot lov at v\xc3\xa6re vedh\xc3\xa6ng i knap fem \xc3\xa5r, for 1. januar 2005 blev Dantoto A/S fusioneret ind i Danske Spil, og Dantoto blev til en produktgruppe._NEWLINE_Der udbydes dagligt spil p\xc3\xa5 heste. I juni 2006 blev det muligt ogs\xc3\xa5 at spille p\xc3\xa5 hestev\xc3\xa6ddel\xc3\xb8b p\xc3\xa5 internettet. Dermed skete der en markant udvidelse af distributionen, hvilket ogs\xc3\xa5 har medf\xc3\xb8rt en stor fremgang i spillet._NEWLINE_DanTotospil er den samlede betegnelse for en r\xc3\xa6kke spil p\xc3\xa5 heste- og hundev\xc3\xa6ddel\xc3\xb8b, der udbydes af Danske Spil. DanTotospil omfatter f\xc3\xb8lgende spilformer: Vinder, Plads og Kombinationsspil.\n_START_SECTION_\nVinderspil\n_START_PARAGRAPH_\nDer spilles p\xc3\xa5, hvilken deltager der kommer f\xc3\xb8rst i m\xc3\xa5l. Gevinsten beregnes p\xc3\xa5 f\xc3\xb8lgende m\xc3\xa5de: Gevinstpuljen divideres med de p\xc3\xa5 den sejrende deltager gjorte indskud, og det fremkomne resultat, der udregnes med to decimaler, angiver gevinsten pr. krone (odds).\n_START_SECTION_\nPladsspil\n_START_PARAGRAPH_\nDer v\xc3\xa6ddes p\xc3\xa5, at den spillede deltager placerer sig som 1. eller 2. (2 pladser i l\xc3\xb8bet) i m\xc3\xa5l, hvis der i Spillelisten er anf\xc3\xb8rt 6 eller f\xc3\xa6rre deltagere til start. Hvis der er anf\xc3\xb8rt 7 eller flere, skal den spillede deltager placere sig som 1., 2. eller 3. (3 pladser i l\xc3\xb8bet) i m\xc3\xa5l. Kommer der f\xc3\xa6rre end 4 deltagere til start, tilbagebetales indskuddet. Gevinsten beregnes p\xc3\xa5 f\xc3\xb8lgende m\xc3\xa5de: Gevinstpuljen minus de p\xc3\xa5 pladsdeltagerne gjorte indskud deles i lige s\xc3\xa5 mange dele, som der er pladser i l\xc3\xb8bet. Hver del plus indskuddet p\xc3\xa5 deltageren divideres med de p\xc3\xa5 den enkelte deltager samlede gjorte indskud, og det fremkomne resultat, der udregnes med 2 decimaler, angiver gevinst pr. krone (odds).\n_START_SECTION_\nKombinationsspil med flere l\xc3\xb8b\n_START_PARAGRAPH_\nHer finder vi spil som V4, V5, V65 og V75. Kombinationsspil i flere l\xc3\xb8b g\xc3\xa5r ud p\xc3\xa5 at angive vinderne i flere afdelinger (l\xc3\xb8b) p\xc3\xa5 samme dag og samme bane. Spillene foretages p\xc3\xa5 s\xc3\xa6rlige kuponer. L\xc3\xb8bene, der indg\xc3\xa5r i V4 spillet, betegnes som afdelingerne 1-4 og l\xc3\xb8bene, der indg\xc3\xa5r i V5 spillet, betegnes som afdelingerne 1-5. L\xc3\xb8bene, der indg\xc3\xa5r i V65 og V64 spillet, betegnes som afdelingerne 1-6. L\xc3\xb8bene, der indg\xc3\xa5r i V75 spillet, betegnes som afdelingerne 1-7.'